ציפי אובזילר

קריירה מקצוענית

אובזילר החלה לשחק טניס כשהייתה בת 10. בשנת 1997 היא הפכה למקצוענית, ומאז ועד היום זכתה ב-14 תארים בסבב ה-ITF ליחידות וב-14 תוארי זוגות באותו הסבב. הישג השיא שלה בסבב ה-WTA היה בשנת 2007, אז הגיעה לגמר טורניר גואנגג'ואו שבסין.
במרבית שנותיה כשחקנית טניס מקצוענית לא בלטה אובזילר ברמות הגבוהות של טניס הנשים. לאורך השנים היא זכתה בטורנירי ITF כמעט בכל שנה, אולם עד שנת 2006 הישג השיא שלה בסבב ה-WTA היה הגעה לשלב רבע הגמר בטורנירי טשקנט (2000) והיידראבאד (2003 ו-2005). כמו כן היא העפילה לסיבוב השני בטורנירי הגראנד סלאם של ארצות הברית (2004) ואוסטרליה (2004, 2005).
בשנת 2006 הגיעה אובזילר לראשונה למעמד של חצי גמר טורניר WTA בגואנגג'ואו, תוך כדי שהיא מנצחת את השחקנית נה לי שדורגה אז במקום ה-20 בעולם. באותה שנה הגיעה אובזילר לרבע גמר טורניר WTA נוסף, באוקלנד. כמו כן היא עמדה ב-2006 על סף כניסה לרשימת מאה הטניסאיות הטובות בעולם, כשהגיעה לדירוג השיא שלה - 105 בעולם.
2007 הייתה שנת השיא של אובזילר. הפריצה שלה אל מרכז הבמה אירעה כשהיא בת 34, המהווה גיל מאוחר יחסית לטניסאית מקצוענית לפרוץ בו. ברמות הגבוהות של הטניס הנשי משחקות לרוב טניסאיות צעירות, וגיל הכניסה אל הסבב רק הולך ויורד. באותה השנה הגיעה אובזילר בפעם הראשונה לגמר טורניר WTA (גואנגג'ואו), לחצי גמר (בנגלור) ולשני רבעי גמר (פאטאיה וקולקטה). לאחר הטורניר בבאנגלור נכנסה אובזילר לראשונה לרשימת מאה הטניסאיות הטובות בעולם, כאשר היא מזנקת מהמקום ה-117 אל המקום ה-96. בנוסף, היא שיחקה לראשונה בכל ארבעת טורנירי הגראנד סלאם, ואף העפילה לסיבוב השני ברולאן גרוס. ביולי 2007 הגיעה אובזילר לדירוג השיא שלה: מקום 75 בעולם. את שנת 2007 היא סיימה במקום ה-80.
בראיון לעיתון "מעריב" ביולי 2007 יצאה אובזילר מהארון וסיפרה כי היא לסבית, וכי היא ובת זוגה מצפות ללידת תינוקן. היא גם אפשרה לעיתונים לסקר את מערכת היחסים שלה עם בת זוגה. לאחר חופשה קצרה לרגל לידת ילדתה הביולוגית של בת זוגה חזרה אובזילר לסבב המקצועני.
בעקבות פתיחה לא טובה של שנת 2008, איבדה אובזילר את מקומה ברשימת 100 הטניסאיות הטובות בעולם, ובמטרה לחזור לרשימה זו חזרה אובזילר להתחרות בטורנירי ITF, שהם טורנירים קטנים יותר על סך פרסים נמוך יותר מטורנירי ה-WTA. לאחר שזכתה בסוף מרץ 2008 בטורניר ה-14 בקריירה שלה (טורניר מסבב ה-ITF בטנריפה, ספרד, על סך פרסים של 25,000 $) היא עמדה במשימה, וחזרה אל רשימת מאה הטניסאיות הטובות בעולם. בטורניר הרולאן גרוס של אותה השנה התמודדה אובזילר בסיבוב הראשון מול ונוס וויליאמס. אובזילר שיחקה מצוין מול המדורגת שביעית בעולם במגרש הראשי של הטורניר (המשחק שודר בשידור חי ביורוספורט), אולם הפסידה בשלוש מערכות. בעקבות ההפסד צנחה אובזילר עד למקום ה-120 בעולם.
ביולי 2008 אישר ארגון ה-ITF את הבקשה של איגוד הטניס הישראלי לאפשר לאובזילר לשחק באולימפיאדת בייג'ינג במשחקי זוגות הנשים בצוותא עם שחר פאר. בכך עלה מספר הטניסאים הישראליים באולימפיאדה לארבעה (השניים האחרים הם אנדי רם ויוני ארליך). בעקבות פרישת מספר טניסאיות מן הטורניר האולימפי, נכנסה אובזילר גם למשחקי היחידות באולימפיאדה. היא הודחה בסיבוב הראשון על ידי מריה קוריצבה האוקראינית. בסיבוב הראשון בזוגות הודחו אובזילר ופאר בידי צמד הארגנטינאיות חיסלה דולקו ובטינה חוזאמי. לאחר האולימפיאדה לא הצליחה אובזילר לשחזר את הישגיה מהשנה הקודמת, ובסוף שנת 2008 צנחה אל המקום ה-176 בעולם.

פרישתה

ב-13 באוגוסט 2009 הודיעה אובזילר על פרישה מטניס פעיל בגיל 36.
ב-15 בספטמבר 2017 קיבלה את הפרס "Fed Cup Commitment Award" מטעם איגוד הטניס הבינלאומי (ITF).

גביע הפדרציה

המאזן של אובזילר בגביע הפדרציה עומד על 50 ניצחונות (22 במשחקי יחידים ו-28 במשחקי זוגות) מול 37 הפסדים (15 במשחקי יחידים ו-22 בזוגות), הנפרשים על השנים 1994 עד 2009.